बिना टोल दिए मकराना विधायक ने निकलवाई बारात की गाड़ियां, वीडियाे वायरल
भास्कर संवाददाता | कुचामन सिटी
मकरानाके भाजपा विधायक श्रीराम भींचर का एक वीडियो शनिवार को वॉट्सएप पर वायरल हुआ। यह वीडियो जयपुर-नागौर मेगा हाइवे पर बड़ी खाटू और तरनाऊ के बीच कसारी टोल नाके का बताया जा रहा है। जिसमें विधायक भींचर द्वारा बिना टोल चुकाए गाडिय़ां निकालने का प्रयास करता दिखाया जा रहा है।
करीब 1.52 मिनट के इस वीडियो में टोल कार्मिकों से विधायक ने यहां तक कह डाला कि लड़ाई करनी है तो वो लड़ने को भी तैयार हैं। जबकि टोल कार्मिक ने शुरू में उन्हें निवेदन करते हुए कहा कि विधायक होने के नाते उनकी दो गाड़ियों को निकाल चुके हैं लेकिन पूरी बारात को नहीं निकाल सकते। वीडियो में 3 कारें निकलने के बाद टोल कार्मिक अन्य कारों को बिना टोल दिए नहीं जाने देने की कह रहे हैं। टोल कार्मिक ने कहा कि मैं आपकी रेस्पेक्ट करता हूं, आपकी दो गाडिय़ां निकाल दी, जबकि विधायक ने कहा कि ये तो सभी गाड़ियां जाएगी। बाद में जब टोल कार्मिक एक कार के सामने गया तो उन्हें साइड करते हुए विधायक भींचर गाडिय़ों को निकालते नजर आए। उनका कहना था कि मेरी बारात है, मेरे मामा की बारात है ये तो सभी यूं ही जाएगी। गौरतलब है कि जनवरी माह में इसी रोड पर देवरी टोल नाके पर ग्रामीणों के साथ टोल नहीं देने का समर्थन करने का भींचर का एक वीडियो भी वायरल हो चुका है।
जानकारी मिली है,दोनों पक्षों से बातचीत जारी
^हमेंमामले की जानकारी मिली है। टोल मैनेजर और विधायकजी से बात कर रहे हैं। फिलहाल थाने में इस प्रकार का कोई मामला दर्ज नहीं हुआ है। -दातार सिंह,थानाधिकारी, बड़ीखाटू
जानकारी अनुसार जयपुर-नागौर मेगा हाइवे के सभी 4 स्थानों पर मसूदा से भाजपा विधायक सुशील कंवर पलाड़ा के पति भंवर सिंह पलाड़ा की कम्पनी के पास टोल संग्रहण का ठेका है। कम्पनी ने जनवरी में काम शुरू किया है। आज के घटनाक्रम के बारे में पलाड़ा से बात करने पर बताया कि विधायक की कार को टोल माफ है लेकिन पूरी बारात को बिना टोल दिए जाने के लिए इस प्रकार से प्रयास करना एक जनप्रतिनिधि के लिए शोभा देने वाली बात नहीं है।
इधर, मकराना से भाजपा विधायक श्रीराम भींचर ने बताया कि वे खींवसर क्षेत्र के एक गांव में अपने मामा के पोते की शादी में जा रहे थे। कसारी टोलबूथ पर वहां के कार्मिकों ने उनकी गाड़ी रोक ली और विधायक होने की बात बताने पर भी नहीं मान रहे थे। उन्होंने पूरी बारात को बिना टोल दिए जाने देने जैसी बात से इंकार करते हुए कहा कि टोल बूथ पर असभ्य और अनपढ़ लोगों को बैठा रखा है। कुछ दिन पूर्व जयपुर की ओर गोविन्दी टोलबूथ पर भी उनके साथ टोल कार्मिकों ने विधायक के कार्ड को मानने से इंकार कर दिया था। बाद में उन्होंने इसे लेकर उन्होंने विधानसभा में भी प्रश्न लगाया है। जिसमें टोल पर बैठने वाले लोगों के लिए कम से कम शैक्षणिक योग्यता आदि के बारे में पूछा है।
कुचामन सिटी. जब टोलकर्मी गाड़ियों के आगे खड़ा हो गया तो विधायक ने उसे हटाकर निकलवाई बारात की गाड़ियां।
hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva